ทิสโก้กรุงศรีเอาใจลูกค้าไม่ชอบเสี่ยง
ทิสโก้ขาย 2 กองทุนเจาะกลุ่มคนชอบเสี่ยงน้อย &#8220;กรุงศรี&#8221; ส่งตราสารหนี้ 6 เดือน จ่าย 3.1% ต่อปี
15 ก.พ. 2555

ทิสโก้ขาย 2 กองทุนเจาะกลุ่มคนชอบเสี่ยงน้อย “กรุงศรี” ส่งตราสารหนี้ 6 เดือน จ่าย 3.1% ต่อปี
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทเปิดขาย 2 กองทุนใหม่เพื่อตอบสนองความต้องการของผู้ที่ไม่ชอบการลงทุนที่มีความเสี่ยงสูง และเพื่อเพิ่มโอกาสในการรับผลตอบแทนที่สูงกว่าเงินฝากธนาคาร โดยจะเปิดขายวันที่ 15-21 ก.พ. 2555 ลงทุนขั้นต่ำ 2 หมื่นบาท
สำหรับกองทุนเปิด ทิสโก้สเปเชี่ยล โบนัส 1F เป็นกองทุนรวมแบบผสม เน้นลงทุนในตราสารหนี้และหรือเงินฝากทั้งในประเทศและหรือต่างประเทศ ส่วนที่เหลือไม่เกิน 25% จะลงทุนหุ้นเอเชียแปซิฟิก เอ็กซ์ เจแปน ไม่เกิน 25% ผ่านกองทุน Lyxor ETF MSCI AC Asia Pacific ex Japan เนื่องจากมองแนวโน้มตลาดหุ้นในกลุ่มประเทศกำลังพัฒนา โดยเฉพาะเอเชียแปซิฟิก ไม่รวมญี่ปุ่น มีแนวโน้มดีกว่าประเทศที่พัฒนาแล้ว เนื่องจากเศรษฐกิจที่แข็งแกร่ง
กองทุนมีมูลค่าโครงการ 1 ปี และตั้งเป้าทำกำไร 5% และปิดกองทุน
ด้านกองทุนเปิด ทิสโก้ตราสารหนี้โรลโอเวอร์ 3M1 เน้นลงทุนในตราสารหนี้คุณภาพดีทั้งในและต่างประเทศ เหมาะกับผู้ที่ต้องการลงทุนในระยะสั้น เนื่องจากจะเปิดซื้อขายทุกๆ 3 เดือนเพื่อเป็นการเพิ่มโอกาสในการรับผลตอบแทนที่ดี และไม่เสียภาษีโดยเปิดเสนอขายครั้งแรก
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเปิดขายกองทุนเปิดกรุงศรีตราสารหนี้ 6M7 (KFFIX6M7) อายุโครงการ 6 เดือน ลงทุนในตราสารหนี้ภาครัฐไทย สัดส่วนการลงทุน 56% เงินฝากธนาคาร Union National Bank สหรัฐอาหรับเอมิเรตส์ สัดส่วน 23% เงินฝากธนาคาร Bank of China สาขา Macau สัดส่วน 21%
“คาดว่ากองทุนดังกล่าวจะได้รับความสนใจจากนักลงทุนอย่างดี เนื่องจากภาครัฐส่งสัญญาณการใช้นโยบายการเงินผ่อนคลาย โดยคาดการณ์ว่าอัตราดอกเบี้ยนโยบายจะอยู่ในระดับ 3% ไปจนถึงสิ้นไตรมาส 2 ของปี 2555” นายฉัตรพี กล่าว
โดยนักลงทุนจะได้รับผลตอบแทนจากการขายคืนหน่วยลงทุนโดยอัตโนมัติประมาณ 3.1% ต่อปี